b'\n_START_ARTICLE_\nFederic Feases i Carrion\n_START_SECTION_\nBiografia\n_START_PARAGRAPH_\nFeases, vinculat als Poblats Mar\xc3\xadtims de la Ciutat de Val\xc3\xa8ncia, va destacar per ser un preco\xc3\xa7 activista defensor del nacionalisme valenci\xc3\xa0 des de postures contr\xc3\xa0ries a la unitat de la llengua valenciano-catalana. \xc3\x89s a la seua etapa a l\'institut Isabel de Villena on pren el valenci\xc3\xa0 com a llengua pr\xc3\xb2pia, fent els Cursos de Llengua Valenciana de Lo Rat Penat i ingressant en l\'associaci\xc3\xb3 Taula Nova Valenciana, associaci\xc3\xb3 de joves universitaris proper a l\'aleshores t\xc3\xadmid nacionalisme valenci\xc3\xa0 conciliador d\'arrel ratpenatista._NEWLINE_En l\'institut crea la revista "Cla" on escrivia amb el pseud\xc3\xb2nim d\'Anfos Alacant. Va ser a l\'institut on coneixeria a la seua parella, la tamb\xc3\xa9 valencianista \xc3\x80ngels Brull Gregori. Per eixes dates ja col\xc2\xb7laborava a mitjans de comunicaci\xc3\xb3 de distinta \xc3\xadndole, des de revistes en Normes del Puig com Murta a mitjans com El Pa\xc3\xads, Levante-EMV o la libert\xc3\xa0ria R\xc3\xa0dio Klara._NEWLINE_Fou cofundador de l\'Associaci\xc3\xb3 Juvenil Poble Nou de la Mar, associaci\xc3\xb3 que realitzaria m\xc3\xbaltiples treballs per a l\'estudi de la hist\xc3\xb2ria dels Poblats Mar\xc3\xadtims de Val\xc3\xa8ncia, amb especial inter\xc3\xa9s en aquelles activitats relacionades amb un pla de rehabilitaci\xc3\xb3 per al Cabanyal que mai no s\'ha arribat a realitzar._NEWLINE_Tot i la seua postura partid\xc3\xa0ria del secessionisme ling\xc3\xbc\xc3\xadstic valenci\xc3\xa0, va estudiar Filologia Catalana a la Universitat de Val\xc3\xa8ncia, i form\xc3\xa0 part del Departament de Teoria dels Llenguatges. _NEWLINE_Durant l\'etapa universit\xc3\xa0ria, Fede Feases impulsa en companyia d\'un amic, les Tert\xc3\xbalies del Cabanyal, unes tert\xc3\xbalies de pensament valencianista en clau nacionalista, en les quals participaren entre altres: Artur Ahuir, \xc3\x80ngel Calpe, Felip Bens, Vicent Flor, Voro L\xc3\xb3pez o Miquel \xc3\x80ngel Navarro. Part de les reflexions de la Tert\xc3\xbalia poden consultar-se al llibre La Guerra Insidiosa, d\'\xc3\x80ngel Calpe._NEWLINE_Va morir el 25 de febrer de 1989, als 21 anys, en companyia de la seua xicona \xc3\x80ngels en un tr\xc3\xa0gic accident quan un mur, espentat per vents huracanats, caiguera sobre el seu cotxe. Les despulles d\'ambd\xc3\xb3s jauen juntes en el Cementeri del Cabanyal. Feases fou llicenciat p\xc3\xb2stumament quan encara li faltava un curs per a acabar la carrera._NEWLINE_Tamb\xc3\xa9 fou nomenat Fill Predilecte del Cabanyal i l\'Ajuntament de Val\xc3\xa8ncia retol\xc3\xa0 un carrer amb el seu nom i el de la seua xicona._NEWLINE_Uns dels Premis literaris que atorg\xc3\xa0 l\'Entitat Cultural Valenciana El Pil\xc3\xb3 de Burjassot du el nom de "Premi Fede Feases de Novela" per a premiar la millor novel\xc2\xb7la en valenci\xc3\xa0 escrita seguint les Normes del Puig.\n_START_SECTION_\nPremis\n_START_PARAGRAPH_\nAcc\xc3\xa8ssit a la Flor Natural als Jocs Florals de Val\xc3\xa8ncia en 1987, i guanyador de la Flor Natural dels Jocs Florals de Paterna en 1988.'